**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov predkladajú poslanci Národnej rady Slovenskej republiky Martin Chren, Juraj Miškov, Jozef Kollár a Daniel Krajcer.

Cieľom predkladanej právnej úpravy je dosiahnutie toho, aby subjekty, ktoré sa zúčastňujú verejného obstarávania prostredníctvom tzv. centrálnej obstarávacej organizácie (§ 10 zákona o verejnom obstarávaní), mali povinnosť zverejňovať objednávky na svojich webových sídlach, resp. zmluvy takto uzavreté v Centrálnom registri zmlúv. Táto právna úprava docieli to, že žiadny zo subjektov, obstarávajúcich prostredníctvom centrálnej obstarávacej organizácie sa nebude môcť „schovať“ za túto centrálnu obstarávaciu organizáciu.

V praxi to znamená, že aj keď centrálna obstarávacia organizácia uzavrie rámcovú zmluvu s viacerými uchádzačmi a následne si verejný obstarávateľ alebo obstarávateľ objedná u centrálnej obstarávacej organizácie obstaranie tovaru alebo služby, bude zverejnená nielen rámcová zmluva a nielen zmluva, ktorou si verejný obstarávateľ alebo obstarávateľ objednal zabezpečenie verejného obstarávania u centrálnej obstarávacej organizácie, ale aj všetky ďalšie úkony (objednávky, zmluvy, faktúry), ktoré budú vykonané v súvislosti s konkrétnym obstaraním konkrétneho tovaru alebo služby.

Takto sa dosiahne prehľad o tom, koľko tovarov alebo služieb, v akých množstvách, aký druh a za aké ceny sa v skutočnosti cez centrálnu obstarávaciu organizáciu v skutočnosti čerpalo.

Keďže už existuje osobitná právna úprava podrobne upravujúca problematiku zverejňovania objednávok, faktúr, ako aj zverejňovanie zmlúv v Centrálnom registri zmlúv, návrh zákona v detailoch odkazuje na túto existujúcu právnu úpravu. Ide o zákon č. 211/2000 Z. z. o slobodnom prístupe k informáciám a o zmene a doplnení niektorých predpisov v znení neskorších predpisov (zákon o slobode informácií), jeho ustanovenia § 5a a 5b.

Znenie návrhu zákona je v súlade s Ústavou SR, ústavnými zákonmi SR, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je Slovenská republika viazaná.

Predložený návrh nemá vplyv na rozpočet verejnej správy. Celková vplyv na verejné financie je neutrálny.

Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh nezakladá nároky na tvorbu nových pracovných miest vo verejnej správe, ani nepredpokladá vplyv na informatizáciu spoločnosti.

**Osobitná časť**

**K čl. I**

Do § 10, ktorý upravuje fungovanie centrálnej obstarávacej organizácie, sa vkladá nový odsek 5, ktorý upravuje povinnosť zverejňovať všetky objednávky, faktúry a zmluvy v celom procese verejného obstarávania prostredníctvom centrálnej obstarávacej organizácie. Zabezpečí sa tak prehľadnosť celého procesu.

V podrobnostiach ohľadne zverejňovania príslušných informácií a dokumentov sa odkazuje na právnu úpravu v osobitnom právnom predpise.

**K čl. II**

Ustanovuje sa účinnosť zákona na 1. augusta 2013.